text: Søren har doneret sin krop til videnskaben
  01 september 2017 kl. 12.05
  Flere vil donere deres krop til videnskaben - en af dem er Søren Larsen.
  Efter sin død skal Søren Larsens legeme ikke begraves. Det skal køres til Syddansk Universitet, hvor det skal hjælpe lægestuderende med at blive klogere på kroppens opbygning.
  Beslutningen om at lade sin krop testamentere til forskning tog den 64 årige Søren Larsen for over 15 år siden.
  - Jeg vil gerne have, at min krop bliver brugt til, at læger og forskere kan dygtiggøre sig, siger Søren Larsen til TV SYD.
  Søren Larsen: "Jeg vil gerne have, at min krop bliver brugt til, at læger og forskere kan dygtiggøre sig."
  Derfor har han skrevet under på en donationserklæring, der betyder, at han efter sin død hurtigst muligt skal køres til Institut for molekylær medicin på Syddansk Universitet.
  - Det skræmmer mig ikke, at de skal skære i mig, tage organer ud, tage en arm eller et ben. Når jeg er død, er jeg død, så er min krop bare et hylster, fortæller Søren Larsen.
  Han er langt fra den eneste, der har truffet beslutningen om at donere sig selv til videnskaben.
  I 1997 modtog SDU i Odense 24 donationsaftaler, ti år efter var det steget til 36 aftaler, og sidste år havde hele 149 skrevet under på, at universitet må bruge kroppen til blandt andet at uddanne læger og kiropraktorer.
  - Alle burde gøre det, for vores sundhedspersonale bliver dygtigere, jo mere de lærer, mener Søren Larsen.
  Hvis du donerer dit legeme til forskning, kan de beholde det i op til to år.
  Læs mere: http://livogdoed.dk/temaer/donation-af-legemet-til-medicinsk-forskning-2/
  